Skokvonds by kleuterskool | News24
Skokvonds by kleuterskool
Gordon Smiles, opsigter en faktotum van die Percival Jas-crèche in Stock & Stock, het die lyk agter die skoolgebou aangetref. Foto: Charné Kemp
Die naakte lyk van ’n tienermeisie is Dinsdag (25/04) deur kleuterskoolkinders in lang gras in Galeshewe ontdek.Gift van Staden, Noord-Kaapse LUR vir maatskaplike ontwikkeling, het sy skok en afgryse oor die voorval uitgespreek.Kapt. Bashoabile Kale, polisiewoordvoerder, het verlede week gesê hulle probeer nog om die meisie se identiteit vas te stel. Niemand het nog haar lyk geïdentifiseer of opgeëis nie.“Die lykskouing het getoon dat sy verwurg is. Sy is nie verkrag nie. Ons skat sy was 15 of 16 jaar oud.”Van Staden vra die gemeenskap om met inligting na vore te kom om die meisie te help identifiseer.Hy veroordeel ook die moord ten sterkste.“Die wyse waarop sy vermoor is, is verskriklik. Dit is ’n weerspieëling van die morele verval in die same­lewing. “My departement sal steeds deur die geslags- en transformasie­programme, asook die gestremdheid-en-slagofferbemagtigingsprogram, gestremde mense en slagoffers van geweld en mishandeling bystaan.“Ons versoek gemeenskappe om die kwesbares onder ons te beskerm. Die gemeenskap moet saam met die polisie werk om die skuldiges op te spoor.”Gordon Smiles, faktotum van die Percival Jas-crèche in die woonbuurt Stock & Stock waar die lyk gevind is, het sy skok uitgespreek.“Ek het die gebou omstreeks 07:30 oopgesluit. Twee seuntjies het by die venster uitgekyk en my geroep. Hulle was benoud.“Ek kon dadelik sien dit is ’n lyk. Ek het my kop vasgegryp. My hart het gespring.“Ek het aan die kinders vertel dat die meisie slaap en dat ek ’n kombers oor haar gaan gooi. Een van die ouers het die polisie gebel.“Die onderwyseresse het gehelp om die kinders aan die ander kant van die gebou besig te hou sodat hulle nie die lyk kon sien nie.“Die meisie het in die lang gras onder die venster gelê. Haar onderlyf was kaal en die binnekant van haar bobene blou. Haar gesig was ook blou.“Ons het die kinders vertel dat die polisie die meisie huis toe neem om te gaan slaap.“Ek het daarna nagmerries gehad. Die een seuntjie het ook gesukkel om die beeld uit sy gedagtes te kry.“Die gras op die skoolterrein is meer as ’n jaar gelede deur die munisipaliteit gesny. Dit is gevaarlik, want ons kan nie die kinders toelaat om daar te speel nie.“Die motorhekke is ook die heeltyd oop. “Enigiemand kan hier inkom. Mense stort ook hul rommel op die skoolterrein,” sê hy.
Luthuli's legacy lives on - Zuma 23 minutes ago